Aylar klager inn Her og Nå for PFU
Det skjer etter at ukebladet i siste nummer siterte et større 8. mars-intervju fra damebladet Det Nye tirsdag denne uken. VG siterte det samme intervjuet, men utelot å omtale deler av reportasjen der Aylar omtaler sitt forhold til to navngitte kjendismenn. Det er Her og Nås forsidevinkling, hvor Aylar sier hun fikk trøst av den ene kjendisen etter aborten, som har fått Lie og hennes management til å reagere. De mener at Her og Nå har handlet i strid med Vær Varsom Plakaten punkt 4.4 med hensyn til forsidepublisering, og at ukebladet ikke har dekning for overskriften i artikkelens innhold.Aylar Lies manager, David Eriksen, bekrefter at klagen er sendt til PFU. - Det er en total misvisende forside. De prøver å selge et blad - på et intervju som er gjort i et helt annet rom, sier Eriksen til VG Nett. Han mener Her og Nå har prøvd å lage et sensasjonsoppslag på det som i realiteten var en større reportasje om kvinnedagen 8. mars i Det Nye. - Saken Her og Nå har trykket, er tatt helt ut av kontekst. På forsiden virker det som hun har gitt et personlig intervju til Her og Nå, noe hun absolutt ikke ville ha gjort, sier Eriksen til VG Nett.Advokat John Christan Elden har forfattet klagen på vegne av Lie. Han mener Her og Nå har dratt overskriftene og forsidehenvisningene i saken fra Det Nye altfor langt. - Aylar er relativt forbannet på Her og Nås misbruk - og mangel på folkeskikk. Hun har aldri stilt opp for ukebladet, og med den forsiden de har laget, så virker det som hun har gitt dem et eksklusivt intervju. - Sannheten er at de har plukket ut deler av en sak og lagd en salgssak av det hun sier om abort, sier Elden.- Aylar har aldri hørt noe fra Her og Nå. Hun visste ikke om oppslaget før hun så det i butikken. Det inntrykket som skapes utad, som hun også har fått høre fra flere, er at hun har solgt denne historien til ukebladet, noe som ikke er tilfelle, sier kjendisadvokaten. Han har også sendt Her og Nå-redaktør Rino Rådahl et brev der han ber om en redegjørelse om hva som har skjedd.Her og Nå-redaktør Rino Rådahl visste ikke at de var klaget inn til PFU. Han mener derimot at ukebladet har alt på sitt tørre. - Vi mener vi har dekning for det som står på forsiden. Nå kjente vi ikke til at det var noen klage, så vi vil se på den når den kommer og komme med et tilsvar. Utover det har jeg ingen kommentar, sier Rådahl til VG Nett. David Eriksen sier til VG Nett at Aylar Lie ikke ønsker å kommentere PFU-klagen.
Aylar Lie har klaget inn Her og Nå for Pressens Faglige Utvalg (PFU).